CELEX: 32009D0894
Language: sk
Date: 2009-11-30 00:00:00
Title: 2009/894/ES: Rozhodnutie Komisie z  30. novembra 2009 , ktorým sa ustanovujú ekologické kritériá na udeľovanie environmentálnej značky Spoločenstva drevenému nábytku [oznámené pod číslom K(2009) 9522] (Text s významom pre EHP)

5.12.2009   
            
            
               SK
            
            
               Úradný vestník Európskej únie
            
            
               L 320/23
            
         
      ROZHODNUTIE KOMISIE
   
   z 30. novembra 2009,
   ktorým sa ustanovujú ekologické kritériá na udeľovanie environmentálnej značky Spoločenstva drevenému nábytku
   [oznámené pod číslom K(2009) 9522]
   (Text s významom pre EHP)
   (2009/894/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky (1), a najmä na jeho článok 6 ods. 1 druhý pododsek,
   po porade s Radou pre environmentálne označovanie Európskej únie,
   keďže:
   
               (1)
            
            
               Podľa nariadenia (ES) č. 1980/2000 je možné udeliť environmentálnu značku Spoločenstva výrobku s vlastnosťami, ktoré mu umožňujú významne prispievať k zlepšovaniu v súvislosti s kľúčovými environmentálnymi aspektmi.
            
         
               (2)
            
            
               Nariadením (ES) č. 1980/2000 sa ustanovuje, že osobitné kritériá environmentálnej značky vypracované na základe kritérií navrhnutých Radou pre environmentálne označovanie Európskej únie sa majú ustanoviť podľa skupín výrobkov.
            
         
               (3)
            
            
               Ekologické kritériá, ako aj súvisiace požiadavky na posudzovanie a overovanie by mali platiť štyri roky odo dňa prijatia tohto rozhodnutia.
            
         
               (4)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného na základe článku 17 nariadenia (ES) č. 1980/2000,
            
         PRIJALA TOTO ROZHODNUTIE:
   Článok 1
   Skupina výrobkov „drevený nábytok“ zahŕňa voľne stojace alebo vstavané jednotky nábytku do domácnosti, ktoré sa používajú na skladovanie, vešanie, ležanie, sedenie, prácu a jedenie, a ktoré sú určené na vonkajšie alebo vnútorné použitie alebo použité vnútri na pracovné účely. Pracovné účely zahŕňajú kancelársky a školský nábytok, ako aj nábytok určený do reštaurácií a hotelov.
   Musia sa splniť tieto podmienky:
   
               a)
            
            
               Výrobok musí byť vyrobený z najmenej 90 hmotnostných % z masívneho dreva alebo materiálov na báze dreva. Sklo, pokiaľ sa dá jednoducho vymeniť v prípade poškodenia alebo rozbitia, môže byť vynechané z výpočtu hmotnosti, rovnako ako technické vybavenie a kovania.
            
         
               b)
            
            
               Hmotnosť ktoréhokoľvek z použitých materiálov, iných ako masívne drevo alebo materiál na báze dreva nesmie prekročiť 3 % celkovej hmotnosti výrobku. Celková kombinovaná hmotnosť týchto materiálov nesmie prekročiť 10 % celkovej hmotnosti výrobku.
            
         Článok 2
   Na udelenie environmentálnej značky Spoločenstva podľa nariadenia (ES) 1980/2000 musí nábytok vyrobený z dreva spadať do skupiny výrobkov „drevený nábytok“, ako sa vymedzuje v článku 1 tohto rozhodnutia a musí vyhovovať ekologickým kritériám stanoveným v prílohe.
   Článok 3
   Ekologické kritériá pre skupinu výrobkov „drevený nábytok“, ako aj príslušné požiadavky na posudzovanie a overovanie platia štyri roky odo dňa oznámenia tohto rozhodnutia.
   Článok 4
   Na administratívne účely sa skupine výrobkov „drevený nábytok“ prideľuje číselný kód „36“.
   Článok 5
   Toto rozhodnutie je určené členským štátom.
   
      V Bruseli 30. novembra 2009.
      
         
            Za Komisiu
         
         Günter VERHEUGEN
         
         
            podpredseda
         
      
   
   
      (1)  Ú. v. ES L 237, 21.9.2000, s. 1.
   
      PRÍLOHA
      
         RÁMEC
      
      
         Účel kritérií
      
      Účelom týchto kritérií je predovšetkým podporiť zníženie vplyvu dreveného nábytku na životné prostredie a na zdravie ľudí počas životného cyklu.
      Konkrétnejšie:
      
                  —
               
               
                  použitie materiálov vyrobených udržateľnejším spôsobom,
               
            
                  —
               
               
                  zníženie použitia nebezpečných látok a zníženie vylučovania znečisťujúcich látok,
               
            
                  —
               
               
                  overenie trvanlivosti výrobku.
               
            
         Požiadavky na posudzovanie a overovanie
      
      Konkrétne požiadavky na posudzovanie a overovanie sa uvádzajú v rámci každého kritéria. V prípade potreby sa môžu použiť iné skúšobné metódy, než sú metódy uvedené pre jednotlivé kritériá, ak ich rovnocennosť akceptoval príslušný orgán posudzujúci žiadosť.
      V prípade, keď sa od žiadateľa vyžaduje, aby predložil dokumentáciu, analýzy, správy o skúškach alebo iný dôkazový materiál potvrdzujúci súlad s kritériami, rozumie sa, že tieto dokumenty môžu podľa potreby pochádzať od žiadateľa a/alebo jeho dodávateľa (dodávateľov) a/alebo ich dodávateľa (dodávateľov) atď.
      Posudzovanie zhody musia vykonať riadne akreditované laboratóriá, ak je to možné, ktoré spĺňajú všeobecné požiadavky uvedené v norme EN ISO 17025.
      Príslušné orgány môžu v prípade potreby vyžadovať sprievodnú dokumentáciu a vykonať nezávislé overenia.
      Príslušným orgánom sa odporúča, aby pri posudzovaní žiadostí a monitorovaní súladu s kritériami zohľadňovali vykonávanie uznávaných systémov environmentálneho manažérstva, ako sú EMAS alebo ISO14001 a vyhlásenia o environmentálnom výrobku (poznámka: tieto vyhlásenia a systémy manažérstva sa nevyžadujú ale podporujú).
      
         KRITÉRIÁ
      
      
         Výnimky
      
      Uplatňujú sa tieto výnimky z určitých kritérií pre materiály:
      
                  i)
               
               
                  Materiály iné ako masívne drevo a materiály na báze dreva a iné ako tie, na ktoré sa vzťahujú kritériá na povrchovú úpravu a montáž nábytku, ktoré tvoria menej ako 3 % celkovej hmotnosti výrobku s environmentálnou značkou, sa môžu oslobodiť od povinnosti spĺňať „požiadavky na drevo a materiály na báze dreva“.
               
            
                  ii)
               
               
                  Spojovací materiál, ako napríklad skrutky a klince a kovové príslušenstvo pre posuvné dvere a zásuvky sú oslobodené od povinnosti spĺňať všetky kritériá pre materiály.
               
            
         Posudzovanie a overovanie: O materiáloch, ktoré nemusia spĺňať určité kritériá, budú poskytnuté príslušné informácie. Výpočet percentuálneho podielu materiálov, ktoré môžu byť oslobodené, zahŕňa množstvo takýchto materiálov v zložených materiáloch, bez ohľadu na percentuálny podiel zložených materiálov v nábytku označenom environmentálnou značkou. Výpočet celkovej hmotnosti nezahŕňa hmotnosť spojovacieho materiálu.
      1.   Opis výrobku
      
      Pripraví sa opis výrobku (funkčný opis, názov výrobku alebo referenčný kód, v prípade dostupnosti viacerých typov rovnakého výrobku sa uvedie opis podtypu, na ktorý sa vzťahuje prihláška). Uvedú sa informácie o celkovej hmotnosti výrobku, použitých materiáloch, vrátane spojovacieho materiálu a kovania a ich príslušnej hmotnosti.
      
         Posudzovanie a overovanie: Žiadateľ poskytne príslušnému orgánu opis výrobku, do ktorého sa zahrnú uvedené informácie.
      2.   Nebezpečné látky
      
      
                  a)
               
               
                  Do dreveného výrobku sa nesmú pridávať žiadne látky alebo prípravky, ktoré v čase podania žiadosti sú, alebo môžu byť označené niektorou z týchto označení špecifického rizika (R-vety) (alebo ich kombináciou):
                  
                              —
                           
                           
                              R23: (jedovatý pri vdýchnutí),
                           
                        
                              —
                           
                           
                              R24: (jedovatý pri kontakte s pokožkou),
                           
                        
                              —
                           
                           
                              R25: (jedovatý po požití),
                           
                        
                              —
                           
                           
                              R26: (veľmi jedovatý pri vdýchnutí),
                           
                        
                              —
                           
                           
                              R27: (veľmi jedovatý pri kontakte s pokožkou),
                           
                        
                              —
                           
                           
                              R28: (veľmi jedovatý po požití),
                           
                        
                              —
                           
                           
                              R39 (nebezpečenstvo veľmi vážnych ireverzibilných účinkov),
                           
                        
                              —
                           
                           
                              R40 (možnosť karcinogénneho účinku),
                           
                        
                              —
                           
                           
                              R42 (môže spôsobiť senzibilizáciu pri vdýchnutí),
                           
                        
                              —
                           
                           
                              R43 (môže spôsobiť senzibilizáciu pri kontakte s pokožkou),
                           
                        
                              —
                           
                           
                              R45 (môže spôsobovať rakovinu),
                           
                        
                              —
                           
                           
                              R46 (môže spôsobiť dedičné genetické poškodenie),
                           
                        
                              —
                           
                           
                              R48 (nebezpečenstvo vážneho poškodenia zdravia pri dlhodobej expozícii),
                           
                        
                              —
                           
                           
                              R49 (môže spôsobiť rakovinu pri vdychovaní),
                           
                        
                              —
                           
                           
                              R50 (veľmi jedovatý pre vodné organizmy),
                           
                        
                              —
                           
                           
                              R51 (jedovatý pre vodné organizmy),
                           
                        
                              —
                           
                           
                              R52 (škodlivý pre vodné organizmy),
                           
                        
                              —
                           
                           
                              R53 (môže spôsobiť dlhodobé škodlivé účinky vo vodnej zložke životného prostredia),
                           
                        
                              —
                           
                           
                              R60 (môže poškodiť plodnosť),
                           
                        
                              —
                           
                           
                              R61 (môže spôsobiť poškodenie nenarodeného dieťaťa),
                           
                        
                              —
                           
                           
                              R62 (možné riziko poškodenia plodnosti),
                           
                        
                              —
                           
                           
                              R63 (možné riziko poškodenia nenarodeného dieťaťa),
                           
                        
                              —
                           
                           
                              R68 (možné riziká ireverzibilných nevratných účinkov),
                           
                        ako sa ustanovuje v smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (1) (smernica o nebezpečných látkach), a v jej následných zmenách a doplneniach, a so zreteľom na smernicu Európskeho parlamentu a Rady 1999/45/ES (2) (smernica o nebezpečných prípravkoch).
                  Alternatívne sa klasifikácia môže posúdiť podľa nariadenia Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (3). V tomto prípade sa nesmú pridávať žiadne látky alebo prípravky do surovín, ktoré v čase podania žiadosti sú alebo môžu byť označené niektorou z týchto viet upozorňujúcich na nebezpečenstvo (alebo ich kombináciami): H300, H301, H310, H311, H317 H330, H331, H334, H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341, H370, H372.
               
            
                  b)
               
               
                  Výrobok nesmie obsahovať halogénované organické viažuce látky, azidirín a polyazidiríny, ani pigmenty a aditíva založené na:
                  
                              —
                           
                           
                              olove, kadmiu, chróme (CrVI), ortuti a ich zlúčeninách,
                           
                        
                              —
                           
                           
                              arzéne, bóre a medi,
                           
                        
                              —
                           
                           
                              organickom cíne.
                           
                        
            
                  c)
               
               
                  V tomto výrobku sa môžu používať len spomaľovače horenia, ktoré sú chemicky viazané na materiály alebo na povrch materiálov (reaktívne spomaľovače horenia). Ak sa na použité spomaľovače horenia vzťahuje ktorákoľvek z uvádzaných R-viet, mali by tieto reaktívne spomaľovače horenia aplikáciou zmeniť svoju chemickú povahu tak, aby už nepatrili do klasifikácie podľa žiadnej z týchto R-viet. (Menej ako 0,1 % môže v materiáli ostať v takej forme ako pred aplikáciou.)
                  
                              —
                           
                           
                              R40 (možnosť karcinogénneho účinku),
                           
                        
                              —
                           
                           
                              R45 (môže spôsobovať rakovinu),
                           
                        
                              —
                           
                           
                              R46 (môže spôsobovať dedičné genetické poškodenie),
                           
                        
                              —
                           
                           
                              R49 (môže spôsobiť rakovinu pri vdýchnutí),
                           
                        
                              —
                           
                           
                              R50 (veľmi jedovatý pre vodné organizmy),
                           
                        
                              —
                           
                           
                              R51 (toxický pre vodné organizmy),
                           
                        
                              —
                           
                           
                              R52 (škodlivé pre vodné organizmy),
                           
                        
                              —
                           
                           
                              R53 (môže spôsobiť dlhodobé škodlivé účinky vo vodnej zložke životného prostredia),
                           
                        
                              —
                           
                           
                              R60 (môže poškodiť plodnosť),
                           
                        
                              —
                           
                           
                              R61 (môže spôsobiť poškodenie nenarodeného dieťaťa),
                           
                        
                              —
                           
                           
                              R62 (možné riziko poškodenia plodnosti),
                           
                        
                              —
                           
                           
                              R63 (možné riziko poškodenia nenarodeného dieťaťa),
                           
                        
                              —
                           
                           
                              R68 (možné riziká ireverzibilných účinkov),
                           
                        ako sa ustanovuje v smernici 67/548/EHS a jej následných zmenách a doplneniach.
                  Spomaľovače horenia, ktoré sú len fyzicky vmiešané do materiálu sú vylúčené (prídavné spomaľovače horenia).
                  Alternatívne sa klasifikácia môže posúdiť podľa nariadenia (ES) č. 1272/2008. V tomto prípade sa nesmú pridávať žiadne látky alebo prípravky do surovín, ktoré v čase podania žiadosti sú alebo môžu byť označené niektorou z týchto viet upozorňujúcich na nebezpečenstvo (alebo ich kombináciami): H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341.
                  
                     Posudzovanie a overovanie: Žiadateľ poskytne vyhlásenie o zhode s týmto kritériom spolu so zoznamom prísad a príslušnou dokumentáciou (napr. karty bezpečnostných údajov).
               
            3.   Požiadavky na masívne drevo a materiál na báze dreva
      
      a)   Udržateľné obhospodarovanie lesov
      
      Výrobcovia majú politiku pre udržateľné obstarávanie dreva a vlákniny a systém na zisťovanie a overovanie pôvodu dreva a jeho sledovanie z lesa na miesto prvého prijatia.
      Pôvod všetkého dreva sa dokumentuje. Výrobca musí zabezpečiť, aby všetko drevo pochádzalo zo zákonných zdrojov. Drevo nepochádza z chránených oblastí ani oblastí, ktoré sú v oficiálnom procese vyhlasovania za chránené oblasti, z pralesov a lesov s vysokou ochranárskou hodnotou vymedzených na základe vnútroštátnych postupov zainteresovaných subjektov, pokiaľ kúpa nebola jasne v súlade s vnútroštátnymi predpismi v oblasti ochrany prírody.
      
                  —
               
               
                  Do 30. júna 2011 musia drevené výrobky umiestnené na trh s environmentálnou značkou spĺňať podmienku, že najmenej 50 % masívneho dreva a 20 % materiálov na báze dreva musí pochádzať buď z lesov obhospodarovaných udržateľným spôsobom, ktoré certifikovali na základe systémov nezávislých tretích strán, ktoré spĺňajú kritériá uvedené v odseku 15 uznesenia Rady z 15. decembra 1998 o stratégii lesného hospodárstva EÚ a jej ďalšom rozvoji, alebo z recyklovaných materiálov.
               
            
                  —
               
               
                  Od 1. júla 2011 do 31. decembra 2012 musia drevené výrobky umiestnené na trh s environmentálnou značkou spĺňať podmienku, že najmenej 60 % masívneho dreva a 30 % materiálov na báze dreva musí pochádzať buď z lesov obhospodarovaných udržateľným spôsobom, ktoré certifikovali na základe systémov nezávislých tretích strán, ktoré spĺňajú kritériá uvedené v odseku 15 uznesenia Rady z 15. decembra 1998 o stratégii lesného hospodárstva EÚ a jej ďalšom rozvoji, alebo z recyklovaných materiálov.
               
            
                  —
               
               
                  Od 1. januára 2013 musia drevené výrobky umiestnené na trh s environmentálnou značkou spĺňať podmienku, že najmenej 70 % masívneho dreva a 40 % materiálov na báze dreva musí pochádzať buď z lesov obhospodarovaných udržateľným spôsobom, ktoré certifikovali na základe systémov nezávislých tretích strán, ktoré spĺňajú kritériá uvedené v odseku 15 uznesenia Rady z 15. decembra 1998 o stratégii lesného hospodárstva EÚ a jej ďalšom rozvoji, alebo z recyklovaných materiálov.
               
            
         Posudzovanie a overovanie: Na splnenie týchto podmienok žiadateľ dokáže, že všetky drevené výrobky s environmentálnou značkou splnia pri prvom umiestnení na trh po dátume uvedenom v kritériu patričnú úroveň certifikácie dreva. V prípade, že to nie je dokázateľné, príslušný orgán vydá licenciu o environmentálnej značke len na obdobie, na ktoré sa tento súlad dá dokázať. Žiadateľ poskytne príslušnú dokumentáciu od dodávateľa dreva, v ktorej sa uvádzajú druhy, množstvá a presný pôvod dreva použitého pri výrobe nábytku. Žiadateľ poskytne náležité certifikáty, ktoré dokazujú, že systém certifikácie náležite spĺňa požiadavky ustanovené v odseku 15 uznesenia Rady z 15. decembra 1998 o stratégii lesného hospodárstva EÚ.
      
         Vymedzenie pojmov: Materiál na báze dreva znamená materiál vyrobený viazaním jedného alebo viacerých z týchto materiálov adhezívami a/alebo lepidlami: drevné vlákna a/alebo odkôrované alebo zarovnané drevené dosky a/alebo zvyškové drevo z lesov, plantáží, napílené drevo, zvyšky z výroby buničiny/papiera a/alebo recyklované drevo. Materiály na báze dreva zahŕňajú: lisované drevité dosky, drevovláknité dosky, drevovláknité dosky strednej hustoty, drevotrieskové dosky, OSB-dosky, preglejku a dosky z masívneho dreva. Pojem „materiál na báze dreva“ takisto odkazuje na kompozitné materiály vyrobené z drevených dosiek pokrytých plastom, laminovaným plastom alebo kovovým materiálom alebo inými krycími materiálmi a hotových dosiek alebo polotovarov na báze dreva.
      Hotové materiály na báze dreva alebo polotovary z nich a materiály na báze dreva pokryté plastmi alebo laminovanými plastmi alebo kovovými materiálmi alebo inými krycími materiálmi musia takisto spĺňať kritériá na povrchovú opravu, okrem kritérií stanovených v tejto časti.
      b)   Recyklované drevné vlákna
      
      Recyklované drevo, odrezky alebo vlákna použité pri výrobe materiálov na báze dreva (vstupy) musia prinajmenšom spĺňať ustanovenia uvedené v článku 6 dokumentu „EPF Standard for delivery conditions of recycled wood“ (Norma EPF na dodacie podmienky recyklovaného dreva) z 24. októbra 2002 vydaného organizáciou European Panel Federation. Referenčná tabuľka sa takisto uvádza v dodatku.
      
         Posudzovanie a overovanie: Predloží sa vyhlásenie o tom, že pri výrobe materiálov na báze dreva je použité recyklované drevo. Okrem toho sa na overenie zhody s limitnými hodnotami uvedenými v dodatku poskytnú výsledky testov.
      c)   Impregnačné a konzervačné látky
      
      
                  i)
               
               
                  Nábytok určený na použitie v interiéri sa neimpregnuje.
                  Pre ostatný nábytok musia impregnačné a konzervačné látky, pokiaľ sa použijú, spĺňať požiadavky pre nebezpečné látky (oddiel 2).
               
            
                  ii)
               
               
                  Po výrube sa masívne drevo neupraví látkami ani prípravkami obsahujúcimi zložky uvedené v niektorom z nasledujúcich zoznamov:
                  
                              —
                           
                           
                              klasifikácia pesticídov podľa nebezpečnosti ako trieda 1a (extrémne nebezpečné), odporúčaná organizáciou WHO,
                           
                        
                              —
                           
                           
                              klasifikácia pesticídov podľa nebezpečnosti ako trieda 1b (vysoko nebezpečné), odporúčaná organizáciou WHO.
                           
                        
            Spracovanie dreva musí byť navyše v súlade s ustanoveniami smernice Rady 79/117/EHS (4) a smernice Rady 76/769/EHS (5).
      
         Posudzovanie a overovanie: Žiadateľ poskytne vyhlásenie o zhode s týmto kritériom, zoznam látok, ktoré boli použité, a kartu údajov ku každej z nich.
      d)   Použitie nebezpečných látok a prípravkov pri výrobe materiálov na báze dreva
      
      Okrem požiadaviek v oddiele 2 o nebezpečných látkach musia všetky látky a prípravky použité pri výrobe materiálov na báze dreva spĺňať nasledujúce požiadavky:
      
                  i)
               
               
                  primárne drevo sa neupraví látkami ani prípravkami obsahujúcimi zložky uvedené v niektorom z týchto zoznamov:
                  
                              —
                           
                           
                              klasifikácia pesticídov podľa nebezpečnosti ako trieda 1a (extrémne nebezpečné), odporúčaná organizáciou WHO,
                           
                        
                              —
                           
                           
                              klasifikácia pesticídov podľa nebezpečnosti ako trieda 1b (vysoko nebezpečné), odporúčaná organizáciou WHO.
                           
                        Ošetrenie dreva musí byť navyše v súlade s ustanoveniami smernice 79/117/EHS a smernice 76/769/EHS.
               
            
                  ii)
               
               
                  Obsah voľného formaldehydu vo výrobkoch alebo preparátoch použitých v doskách neprekročí 0,3 hmotnostných %. Obsah voľného formaldehydu vo viažucich látkach, adhezívach a lepidlách použitých v preglejkových doskách alebo laminovaných drevených doskách neprekročí 0,5 hmotnostných %.
               
            
         Posudzovanie a overovanie: Žiadateľ predloží príslušné vyhlásenia dokazujúce splnenie uvedených požiadaviek. Pre chemické výrobky použité pri výrobe materiálov na báze dreva musí byť predložená karta bezpečnostných údajov materiálu alebo ekvivalentná dokumentácia obsahujúca informácie o klasifikácii zdravotných rizík.
      e)   Emisie formaldehydu z nespracovaných materiálov na báze surového dreva
      
      Materiály na báze dreva sú v nábytku povolené, ak spĺňajú tieto požiadavky:
      
                  i)
               
               
                  Drevotrieskové dosky: emisie formaldehydu z drevotrieskových dosiek v surovom stave, t. j. pred ich opracovaním alebo poťahovaním nesmú byť vyššie ako 50 % prahovej hodnoty, ktorou by sa umožnilo ich zadelenie do triedy E1 podľa normy EN 312.
                  
                     Posudzovanie a overovanie: Žiadateľ a/alebo jeho dodávateľ poskytne dôkaz, že materiály na báze dreva spĺňajú túto požiadavku podľa európskej normy EN 312-1.
               
            
                  ii)
               
               
                  Drevovláknité dosky: Formaldehyd nameraný v každej použitej drevovláknitej doske nesmie byť vyšší ako 50 % prahovej hodnoty, ktorou by sa umožnilo jej zadelenie do kvalitatívnej triedy A podľa normy EN 622-1. Drevovláknité dosky zadelené do kvalitatívnej triedy A však môžu byť použité iba v prípade, ak nepredstavujú viac ako 50 % všetkého dreva a materiálov na báze dreva, ktoré sú použité vo výrobku.
                  
                     Posudzovanie a overovanie: Žiadateľ a/alebo jeho dodávateľ poskytne dôkaz, že materiály na báze dreva spĺňajú túto požiadavku podľa európskej normy EN 622-1.
               
            f)   Geneticky modifikované drevo
      
      Výrobok neobsahuje geneticky modifikované drevo.
      
         Posudzovanie a overovanie: Žiadateľ poskytne vyhlásenie, že sa geneticky modifikované drevo nepoužilo.
      4.   Požiadavky na povrchovú úpravu
      
      Povrchová úprava sa vzťahuje na proces úpravy povrchu buď jednotlivých častí nábytku alebo kusov nábytku vcelku.
      a)   Povrchová úprava plastmi a kovovými materiálmi
      
      Plasty a kovové materiály môžu tvoriť najviac 2 % celkovej hmotnosti kusa nábytku. Musia spĺňať všeobecné požiadavky o nebezpečných látkach uvedené v oddiele 2.
      
         Posudzovanie a overovanie: Žiadateľ poskytne príslušnú dokumentáciu, ktorá preukazuje splnenie týchto kritérií.
      b)   Povrchová úprava iným spôsobom ako plastmi a kovovými materiálmi
      
      Toto kritérium sa spája s lakovaním nábytku a drevených materiálov.
      i)   Nebezpečné látky a prípravky (vrátane obsahu VOC)
      Všetky použité materiály, látky a prípravky musia spĺňať požiadavky o nebezpečných látkach uvedené v oddiele 2.
      
         Posudzovanie a overovanie: Žiadateľ poskytne vyhlásenie o zhode s týmto kritériom spolu so zoznamom prísad a príslušnou dokumentáciou (napr. materiálové karty a karty bezpečnostných údajov).
      Chemické látky označené ako škodlivé pre životné prostredie výrobcom/dodávateľom v súlade s klasifikačným systémom Spoločenstva (dvadsiata ôsma zmena a doplnenie smernice 67/548/EHS) musia spĺňať jeden z dvoch nasledujúcich limitov:
      
                  —
               
               
                  Chemické látky označené ako škodlivé pre životné prostredie v súlade so smernicou 1999/45/ES nesmú byť pridané do látok a prípravkov na povrchovú úpravu. Výrobky môžu obsahovať najviac 5 % prchavých organických zlúčenín (VOC) ako sa vymedzuje v smernici Rady 1999/13/ES (6) (VOC znamená akúkoľvek organickú zlúčeninu, ktorá má pri teplote 293,15 K tlak pár 0,01 kPa alebo viac, alebo ktorá má zodpovedajúcu prchavosť za konkrétnych podmienok použitia.). Ak si výrobok vyžaduje riedenie, nesmie obsah zriedeného výrobku prekročiť uvedené prahové hodnoty.
               
            
                  —
               
               
                  Použité množstvo (farba/lak) látok škodlivých pre životné prostredie v súlade so smernicou 1999/45/ES nesmie prekročiť 14 g/m2 plochy povrchu a použité množstvo (farby/laku) VOC nesmie prekročiť 35 g/m2.
               
            
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou zahŕňajúcou:
      
                  —
               
               
                  kompletné zloženie s označením množstiev a CAS číslami jednotlivých látok,
               
            
                  —
               
               
                  skúšobnú metódu a výsledky skúšok pre všetky látky prítomné vo výrobku podľa smernice 64/548/EHS,
               
            
                  —
               
               
                  vyhlásenie, že všetky zložky boli uvedené,
               
            
                  —
               
               
                  počet náterov a množstvo použité na jeden náter na štvorcový meter plochy.
               
            Metóda aplikácie:
      Na účely výpočtu spotreby na povrchovú úpravu výrobku a použitého množstva sa používajú tieto stupne efektívnosti: striekacie zariadenie bez recyklácie 50 %, striekacie zariadenie s recykláciou 70 %, striekanie v elektrostatickom poli 65 %, striekací zvon/disk 80 %, navaľovanie 95 %, celoplošný náter 95 %, vákuovo nanášaný náter 95 %, máčanie 95 %, polievanie 95 %.
      c)   Formaldehyd
      
      Emisie formaldehydu z látok a prípravkov na povrchovú úpravu uvoľňujúcich formaldehyd nesmú prekročiť 0,05 ppm.
      
         Posudzovanie a overovanie: Žiadateľ a/alebo dodávateľ predloží vyhlásenie dokazujúce splnenie uvedenej požiadavky, spolu s informáciou o zložení prípravku na povrchovú úpravu (napr. karty bezpečnostných údajov materiálu).
      d)   Plastifikátory
      
      Ak je vo výrobnom procese použitý akýkoľvek plastifikátor, musia ftaláty spĺňať požiadavky na nebezpečné látky uvedené v oddiele 2.
      Okrem toho vo výrobku nie sú povolené DNOP (di-n-oktylftalát), DINP (di-izononylftalát), DIDP (di-izodecylftalát).
      
         Posudzovanie a overovanie: Žiadateľ poskytne vyhlásenie o súlade s týmto kritériom.
      e)   Biocídy
      
      Použijú sa len biocídne výrobky, ktoré obsahujú biocídne aktívne látky uvedené v prílohe IA k smernici Európskeho parlamentu a Rady 98/8/ES (7) a ktoré sú povolené na použitie v nábytku.
      
         Posudzovanie a overovanie: Žiadateľ poskytne vyhlásenie o splnení požiadaviek tohto kritéria spolu so zoznamom použitých biocídnych výrobkov.
      5.   Požiadavky na montáž nábytku
      
      Tieto požiadavky sa vzťahujú na lepenie súčastí pri montáži nábytku, t. j. adhezíva.
      a)   Nebezpečné látky v aditívach a viažucich látkach
      
      Musia spĺňať požiadavky na nebezpečné látky uvedené v oddiele 2.
      
         Posudzovanie a overovanie: Žiadateľ predloží príslušné vyhlásenia dokazujúce splnenie uvedených požiadaviek. Pre všetky chemické výrobky, použité pri montáži nábytku musí byť predložená karta bezpečnostných údajov alebo ekvivalentná dokumentácia obsahujúca informácie o klasifikácii zdravotných rizík. Predložia sa správy o skúškach alebo vyhlásenie dodávateľa týkajúce sa obsahu voľného formaldehydu.
      b)   VOC
      
      Obsah VOC v lepidlách používaných na montáž nábytku nesmie prekročiť 5 hmotnostných %. (VOC znamená akúkoľvek organickú zlúčeninu, ktorá má pri teplote 293,15 K tlak pár 0,01 kPa alebo viac, alebo ktorá má zodpovedajúcu prchavosť za konkrétnych podmienok použitia).
      
         Posudzovanie a overovanie: Žiadateľ predloží vyhlásenie s uvedením všetkých lepidiel použitých na montáž nábytku, ako aj o splnení tohto kritéria.
      6.   Požiadavky na hotový výrobok
      
      a)   Trvanlivosť a bezpečnosť
      
      Výrobok musí spĺňať požiadavky na trvanlivosť, pevnosť, bezpečnosť a stabilitu uvedené v normách EN uplatniteľných na použitie výrobku. Ak neexistuje príslušná norma EN, použijú sa požiadavky stanovené v norme ISO. Ak neexistuje žiadna norma EN ani ISO, vykoná nezávislá skúšobná organizácia posúdenie trvanlivosti, pevnosti, bezpečnosti a stability výrobku na základe dizajnu a výberu materiálov.
      V návode na použitie sa uvedie zoznam noriem a štandardov, ktoré sa použijú na posúdenie trvanlivosti.
      Vzhľadom na dôležitosť požiadavky na trvanlivosť a s cieľom zlepšiť posudzovanie trvanlivosti výrobku vyvinie Výbor pre environmentálnu značku Európskej únie (EUEB) iniciatívu na podporu prijatia noriem EN týkajúcich sa trvanlivosti, ktoré musia byť k dispozícii pri najbližšej revízii súčasných kritérií.
      
         Posudzovanie a overovanie: Výrobca predloží vyhlásenie doplnené o dokumentáciu týkajúcu sa skúšobných metód vykonaných akreditovanou organizáciou a výsledkov skúšok.
      b)   Údržba
      
      Údržba výrobku musí byť možná bez organických rozpúšťadiel.
      Výrobca zaručí možnosť získania náhradných dielov (originálne funkčné položky alebo položky plniace ekvivalentné funkcie) na požiadanie počas celého obdobia priemyselnej výroby a počas piatich rokov odo dňa zastavenia výroby príslušného druhu výrobku.
      
         Posudzovanie a overovanie: Žiadateľ a/alebo dodávateľ predloží vyhlásenie doplnené o doklady preukazujúce splnenie tohto kritéria.
      c)   Recyklácia a odpad
      
      Výrobok musí byť ľahko recyklovateľný. Spotrebiteľovi sa poskytne podrobný popis najlepších spôsobov likvidácie výrobku (opätovné použitie, recyklácia, iniciatíva na spätné prevzatie výrobku žiadateľom, výroba energie), ktoré sa zoradia podľa ich vplyvu na životné prostredie. Pri každej možnosti musia byť jasne uvedené preventívne opatrenia na obmedzenie vplyvu na životné prostredie.
      
         Posudzovanie a overovanie: Žiadateľ a/alebo jeho dodávateľ predloží vzorku informácií, ktoré budú poskytnuté, a odôvodnenie odporúčaní.
      d)   Informácie pre spotrebiteľov
      
      K výrobku označenému environmentálnou značkou sa pripoja nasledujúce informácie:
      
                  —
               
               
                  informácie o vhodnosti na daný účel na základe domáceho alebo zmluvného používania (slabé alebo intenzívne, vnútri alebo vonku),
               
            
                  —
               
               
                  informácie o čistení a starostlivosti,
               
            
                  —
               
               
                  inštrukcie na výmenu skla na požiadanie od výrobcu alebo predajcu pre prípad, že sa poškodí alebo rozbije,
               
            
                  —
               
               
                  pokyny, podľa ktorých by sa mali kontaktovať miestne orgány v otázke najlepšieho spôsobu likvidácie starého nábytku a materiálov,
               
            
                  —
               
               
                  návod na montáž,
               
            
                  —
               
               
                  prípadné najlepší spôsob používania z ergonomického hľadiska,
               
            
                  —
               
               
                  názov druhov masívneho dreva,
               
            
                  —
               
               
                  všetky ošetrujúce alebo konzervačné prostriedky, ktoré boli použité na výrobkoch určených na vonkajšie použitie (chemické, biologické alebo fyzické),
               
            
                  —
               
               
                  odporúčania, aby spotrebitelia pri budúcej konzervácii nábytku používali výrobky označené environmentálnou značkou EÚ.
               
            
         Posudzovanie a overovanie: Žiadateľ poskytne vzorku informačného materiálu priloženého k výrobku, ktorému bola udelená environmentálna značka.
      e)   Balenie hotového výrobku
      
      Balenie musí vyhovovať týmto požiadavkám:
      
                  i)
               
               
                  musí byť vyrobené z jedného z týchto materiálov:
                  
                              —
                           
                           
                              ľahko recyklovateľný materiál,
                           
                        
                              —
                           
                           
                              materiály pochádzajúce z obnoviteľných zdrojov,
                           
                        
                              —
                           
                           
                              materiály určené k opätovnému použitiu, napríklad textilné krytiny.
                           
                        
            
                  ii)
               
               
                  Všetky materiály sa musia dať ľahko ručne oddeliť na recyklovateľné časti zložené z jedného materiálu (napríklad kartón, papier, plasty. textil).
               
            
         Posudzovanie a overovanie: Ku žiadosti sa pripojí opis balenia výrobku spolu s príslušným vyhlásením o súlade s týmto kritériom.
      f)   Informácie na obaloch
      
      Na obale sa musí nachádzať tento text:
      „Ďalšie informácie o dôvode udelenia značky Európsky kvet tomuto výrobku sú dostupné na internetovej stránke: http://www.ecolabel.eu“
      Tento (alebo rovnocenný) text sa takisto uvedie na obale alebo v užívateľskej príručke:
      „Viac informácií možno získať na internetovej stránke EÚ pre environmentálne značky. Ďalšie informácie možno získať na: meno/adresa oddelenia styku so spotrebiteľmi žiadateľa“.
      
         Posudzovanie a overovanie: Žiadateľ poskytne vzorku obalu výrobku a užívateľskú príručku a sprievodné informácie k výrobku spolu s vyhlásením o súlade s každou časťou tohto kritéria.
      g)   Informácie na environmentálnej značke
      
      Kolónka 2 na environmentálnej značke obsahuje tento text:
      
                  —
               
               
                  drevo pochádza z dobre obhospodarovaných lesov,
               
            
                  —
               
               
                  obmedzený obsah nebezpečných látok,
               
            
                  —
               
               
                  overenie trvanlivosti výrobku.
               
            
         Posudzovanie a overovanie: Žiadateľ poskytne vzorku obalu výrobku s etiketou spolu s vyhlásením o súlade s týmto kritériom.
      
         (1)  Ú. v. ES 196, 16.8.1967, s. 1.
      
         (2)  Ú. v. ES L 200, 30.7.1999, s. 1.
      
         (3)  Ú. v. EÚ L 353, 31.12.2008, s. 1.
      
         (4)  Ú. v. ES L 33, 8.2.1979, s. 36.
      
         (5)  Ú. v. ES L 262, 27.9.1976, s. 201.
      
         (6)  Ú. v. ES L 85, 29.3.1999, s. 1.
      
         (7)  Ú. v. ES L 123, 24.4.1998, s. 1.
      
         Dodatok
         
            Limitné hodnoty prvkov a látok povolených v recyklovaných drevných vláknach na výrobu materiálov na báze dreva
         
         
                     Prvky a zlúčeniny
                  
                  
                     Limitné hodnoty
                     (mg/kg recyklovaného materiálu na báze dreva)
                  
               
                     arzén
                  
                  
                     25
                  
               
                     kadmium
                  
                  
                     50
                  
               
                     chróm
                  
                  
                     25
                  
               
                     meď
                  
                  
                     40
                  
               
                     olovo
                  
                  
                     90
                  
               
                     ortuť
                  
                  
                     25
                  
               
                     fluór
                  
                  
                     100
                  
               
                     chlór
                  
                  
                     1 000
                  
               
                     pentachlórfenol (PCP)
                  
                  
                     5
                  
               
                     dechtové oleje [benzo(a)pyrene]
                  
                  
                     0,5